פלאש90

בנק הפועלים מקיים גם השנה, זו השנה התשיעית, את פרויקט פתיחת אתרים ומוזיאונים לביקורים משפחתיים חינם, בימי חול המועד פסח.

בין האתרים הנכללים בפרויקט: חוויה ארכיאולוגית עמק צורים- עיר דוד, אמת המים בארמון הנציב – עיר דוד, מוזיאון חצר הישוב הישן ברובע היהודי, מרכז מנחם בגין, מוזיאון חיל האוויר, יער האיילים, איגודן לתשתיות איכות הסביבה השפדן- מרכז המבקרים.

מוזיאון העיצוב חולון, מוזיאון ראשון לציון, מוזיאון יהדות בבל, מוזיאון העליה הראשונה, מוזיאון ימי לאומי חיפה, יד לשריון לטרון, מוזיאון המים בנגב, מוזיאון לוחמי הגטאות, מוזיאון עתיקות הגולן, פארק קצרין, ועוד שורה ארוכה של אתרים.

האתרים יפתחו חינם בכל ימי חול המועד פסח, לא כולל שבת וחג. ימים רביעי וחמישי בחול המועד הינם ימים מלאים וימים שישי וראשון ערב שביעי של פסח, הינם חצאי ימים.

שני ימי חג בחברון

פסח בחברון (הישוב היהודי)

בחברון יתקיימו שני ימי הפנינג בחול המועד כשהמארגנים צופים הגעת רבבות בימים רביעי וחמישי, א' ו ב' חול המועד למערת המכפלה ולהופעות השונות.

ביום חמישי ב' חול המועד צפויה הופעת ענק עם מיטב אמני הזמר החסידי היהודי המקורי, ביניהם – ליפא שמעלצר, חיים ישראל, אודי דוידי, להקת יא בה יה, ועוד…

על הבמה מקווים המארגנים לראות מספר שרים חדשים שיתמנו עם כניסת הממשלה החדשה שיבואו להצהיר נאמנות לעיר האבות חברון.

בנוסף יתקיימו מגוון הפעלות מרתקות לכל המשפחה הכוללות משחקים אטרקטיביים לילדים והצגות במשך כל שעות היום.

עולים לסבסטיה

סבסטיה, עיר הבירה של ממלכת ישראל הקדומה, קמה לתחייה ומזמינה את המשפחות לביקור באחת הערים המפוארות ביותר שבנה המלך הורדוס! מדריכים יחכו למבקרים עם סיפורים מרתקים על מגדלי פאר, שווקים ומבנים מבוצרים ושחקני רחוב יפיחו חיים בעתיקות ויעניקו הצצה נדירה לתקופת הורדוס והקיסרים.

מתי? יום חמישי, 28/3 בין השעות 10:00-15:00 הכניסה חופשית! הגעה לאתר ברכבים פרטיים (כק"מ מהישוב שבי שומרון).

לפרטים: מדרשת שומרון 09-8841359, 09-8841623.

סבסטיה (יאיר אלמקייס)

עולים לחומש

גם השנה בחול המועד פסח מארגן ועד מתיישבי שומרון עלייה המונית ליישוב חומש.

בתוכנית: מתנפחים, פעילויות לילדים ומופעים של אהרון רזאל, מנדי ג'רופי ואריאל זילבר.

יום רביעי, ט"ז ניסן (27.3.13). לפרטים: 09-8821880

כניסה חינם ביערות קק"ל

מלבד כניסה חינם לכל יערות וחניוני קק"ל, קק"ל מציעה לציבור הרחב שלל סיורים אירועים, טיולים ואירועי חינם מקסימים לילדים ולכל המשפחה. הציבור מוזמן לחגוג את החג ביערות, ולהנות בפארקים ובחניונים, על הטבע הנהדר אנשי קק"ל עמלים יום-יום לשמור למען תושבי המדינה ולמען הדורות הבאים.

עוד נמסר מקק"ל כי במהלך החג ניתן יהיה ליהנות מטיולי משפחות ביערות ובדרכי הנוף בכל רחבי הארץ, חגיגה בטבע בקרית שמונה, לילות קק"ל בפארק עדולם-צרפת ובפארק ז'בוטינסקי בשוני, טיול והפעלות בשביל הסטף, טיולי אביב במגוון רחב של יערות קק"ל וכמיטב המסורת, גם הפסח הזה יתארחו משה להב והטיש הגדול באגמון קק"ל החולה לאירוע הפרידה מהעגורים, זאת בנוסף על הפעלות לכל המשפחה, פעילויות רבות ומגוונות לילדים באתר.

הר חברון פותח את הדלת

יישובי הר חברון מזמינים את אזרחי ישראל להכיר את האזור, את המשפחות והאנשים. ביום חמישי, ב' דחוה"מ ייפתחו הבתים, הישובים והנופים הפורחים כמו גם המרחבים העצומים של הר חברון לכל אחד ואחד כדי לבקר, להתרשם, להתחבר ולרכוש בית באחד המקומות היפים ביותר בישראל.

הישובים נערכו עם סיורים וטיולים, כמו גם פעילויות משפחתיות, אישיות, מוזיקליות, והפעלות מקוריות לילדים. בעתניאל יתקיים מופע משותף לארקדי דוכין ויונתן רזאל, בסוסיא הקדומה יתקיים הפנינג מסורתי ובתלם אדורה יקיימו טיול במעיינות גוברין עילי.

מוזיאון אגד

מוזיאון אגד בחולון מציג סיור מרגש, נוסטלגי וחינמי לכל המשפחה בחול המועד פסח. המבקרים מוזמנים לעלות לאוטובוסים הישנים, להיזכר בימיה הראשונים של המדינה שבדרך או לגלות אותם בפעם הראשונה. לילדים זאת חוויה, למבוגרים זאת נוסטלגיה. האוטובוסים שופצו וחודשו עד הפרט הקטן עם הצבעים המקוריים, האבזור האותנטי ורובם אף נמצאים במצב נסיעה.

לתיאום ביקור: 03-9142361

"מבטו של גאון" – סאלבדור דאלי בישראל

לראשונה בישראל: תערוכת ענק של האמן סלבדור דאלי, חוויה לכל המשפחה.

התערוכה מונה יותר מ- 500 יצירות מתקופות חייו השונות של אחד האמנים המשפיעים ביותר במאה ה-20. התערוכה תציג מגוון רחב של יצירות בטכניקות שונות שישקפו את כל שנות יצירתו של האמן הגאון. בתערוכה יוצגו גם יצירות של דאלי העוסקות בישראל, בציונות ובעלייה לארץ, בהיקף שלא נראה לפני כן בתערוכות קודמות ברחבי העולם. שווי היצירות שיגיעו לארץ במסגרת התערוכה מוערך בלמעלה מ 60 מליון דולר!

התערוכה תוצג במרכז הקונגרסים בחיפה במתחם שישתרע על פני 3500 מ"ר במהלך חג הפסח בין התאריכים: 22.3-6.4. הכניסה חינם.